
Benzolszulfonsav mineralizációja nagyhatékonyságú oxidációs eljárások kombinálásával

A nagyhatékonyságú oxidációs eljárások közé tartozó heterogén fotokatalízissel a szerves anyagok széles köre lebontható ártalmatlan vagy kevésbé környezetterhelő egyszerű szervetlen anyagokra. Ahhoz, hogy a módszer a gyakorlati életben felmerülő problémák megoldására is alkalmas legyen, növelni kell a hatásfokát. Egyik lehetséges megoldás, hogy más eljárásokkal, pl. az ózonizálással kombinálva alkalmazzuk.
Részletesen tanulmányoztam egy anionos felületaktív anyag, a benzolszulfonsav mineralizációját különböző körülmények között. Kísérleteimet 2,5 dm3 hasznos térfogatú fotokémiai reaktorban hajtottam végre. Sugárforrásként 40 W-os fénycsövet, fotokatalizátorként Degussa P25 titán-dioxidot alkalmaztam. A fotokémiai bontás során bekövetkező változásokat a reakcióelegy pH-jának, szerves széntartalmának mérésével, valamint fényelnyelési és emissziós színképének felvételével követtem nyomon. A fotokémiai és termikus reakciók során keletkező különböző köztitermékek koncentrációját HPLC analízissel határoztuk meg.
Megállapítottam, hogy a heterogén fotokatalízis és az ózonizálás együttes alkalmazásakor szinergikus hatás lép fel, azaz kombinációjuk bontási hatékonysága jelentősen meghaladja egyedi hatékonyságaik összegét. Szimultán alkalmazásuk előnyös megoldásokat kínál a szennyvíztisztításban.
A benzolszulfonsav szulfocsoportjából aerob körülmények között oxidálódva szulfátion képződik, koncentráció változását ionkromatográfiás analízissel követtük nyomon. Az eredmények valószínűsítik, hogy a felületaktív anyag degradációjakor az első lépés a ·OH támadása, a deszulfonálódás ezután következik.
A folyadékfázis pH-ja szabályozza az oldott, különböző mértékben protonált részecskék koncentrációját és a félvezető felületi töltését. E két tényező együttesen befolyásolja az adszorpciós egyensúlyi folyamatokat, amelyek a szubsztrátum elsődleges fotokémiai reakciójának sebességét, és ennek következtében a teljes mineralizáció hatékonyságát is meghatározzák. Ezt figyelembe véve részletesen tanulmányoztam a modellvegyület fotodegradációját különböző pH-jú reakcióelegyekben levegő/TiO2/UV és O3/TiO2/UV eljárások során. Megállapítottam, hogy a két módszer optimális pH-ja közel azonos.



